कई दूसरे शब्दों की तरह पिछले सालों में नैतिकता शब्द का भी घोर अवमूल्यन हुआ है। आज किसी भी काम के साथ इस शब्द के जुड़ते ही उससे एक पाखंडी बड़बोले उपदेशक के नकली प्रवचन की ध्वनि कानों में रेत की तरह किरकिराने लगती है। शायद इसी वजह से जो नेकनीयत पत्रकार पेशे को समर्पित हैं, वे भी सच्चे तथा फेक, संदर्भयुक्त या संदर्भ से काटे गये समाचारों के संकलन और प्रस्तुतीकरण के संदर्भ में नैतिक प्रतिमानों का जिक्र करने से कतराते हैं।